LidanRubinov/Halacha-QA huggingface dataset:
שאלה: השבת אבידה במונית: אבי עובד כנהג מונית. באחד מנסיעותיו נשכחה אצלו במונית מצלמה דיגיטלית ככה"נ ע"י תיירים בדרכם לשדה התעופה. מה דינה של המצלמה, האם ניתן להחזירה? ואם כן, היכן להודיע? במידה ולא, האם ניתן להשתמש בה?
תשובה: א. כל דבר שיש בו סימן אנו מניחים שהבעלים לא התייאשו ממנו ולכן יש חיוב השבת אבידה, ובמצלמה כמובן שיש סימנים. ב. גם אם נאמר, שכיון שרוב המוצאים כיום לא משיבים אבידה (שו"ע חושן משפט רנ"ט ג') הבעלים התייאשו מהמצלמה, כאן כיוון שנמצא במונית הנחשבת רשותך התחייבת בהשבה קודם שנודע לבעלי המצלמה על אבידתה והספיקו להתייאש ממנה, ולכן חיוב ההשבה לא פוקע גם אם אחר כך הבעלים התייאשו (שם רס"ב ג'). ג. אם התיירים הם גויים אין חיוב השבת אבידה והמצלמה שייכת לך. (שם רס"ו א') ד. כשיש חיוב השבה, אם הדבר מצוי לקנותו בשוק אפשר לאמוד (על ידי שומא) את מחיר החפץ, ולרשום לעצמך שאם יבוא המאבד ויתן סימנים או שיבוא אליהו ויאמר למי שייכת האבידה שצריך ליתן לו את הכסף. שומא זו צריכה להיות ע"י אחר או לבדוק באינטרנט כמה שווה כזו מצלמה, ואחר כך מותר להשתמש במצלמה. (שם רכ"ז כ"א וסמ"ע שם ס" ל') למעשה: אם התיירים יהודים התחייבת בהשבה, ומכיוון שעל פי אומדן הדעת נראה שהם התייאשו לאחר שהתחייבת בהשבה והם לא יבוא לעולם לדרוש את המצלמה, וכמו כן אין אפשרות להכריז עליה, רשאי אתה לשום את מחיר המצלמה לרשום את מחירה ולהשתמש בה. (אמנם, אם הם הזמינו את המונית בחברה מסודרת ויש סיכוי שיצרו קשר עם החברה לבקש אבידתם, יש להמתין זמן סביר מיום שאיבדו ורק אחר כך להשתמש בה עם כל התנאים הנ"ל). הרב אברהם זרביב
שאלה: פאות ארוכות מהזקן : שמעתי במקוטע משהו על הב"ח, כמדומני, שאומר שאסור לגדל פאות יותר ארוכות מהזקן, האם אפשר את המקור, והאם זוהי ההלכה? עליי לציין שיש לי פאות ארוכות מהזקן שאני מותח אותם.
תשובה: לא ידוע לי על בעייה כזאת, זו פעם ראשונה שאני שומע על דבר כזה.
שאלה: תיקון שערות הגוף לנשים בספירת העומר: האם לנשים מותר לגלח רגליים ולעשות גבות בספירת העומר?
תשובה: כן.
שאלה: דבר תורה מפי אישה: אנו מארחים בשבת זוג חברים, האם זה ראוי שאישתי תאמר דבר תורה? אותה שאלה לגבי אירוח של בני משפחה.
תשובה: לכתחילה אני לא חושב שזה כל כך מכובד, זה כמו שח אומרים: "תבוא מארה לאדם שאשתו ובניו מברכין לו" שהוא לא יודע לברך. אם יושבים שם גברים שלא יודעים להגיד משהו בפרשת השבוע זה לא כבוד. אני חושב שלכתחילה לא ראוי שזה יעשה כך. שמישהו מהבעלים יתכונן ויגיד משהו, אפשר מהרמב"ן או מהמפרשים הרבים שיש בכל פרשת שבוע.
שאלה: פגיעה באוטובוס שאיני מזהה: נסעתי ברכב ושרטתי אוטובוס של אגד, הנהג כנראה לא הבחין והמשיך לנסוע, אני לא יודע איזה קן היה האוטובוס או מספר רישוי. האם אני צריך לפצות את אגד? ואם כן, איך אדע את שווי השריטה? בקושי ראיתי כי הנהג נסע מהר. מקרה נוסף קרה לי לצערי שבו פתחתי את הדלת וממש עשיתי שריטה קטנטה - בערך חצי סנטימטר - לרכב מושכר, ואני לא זוכר איזו חברת השכרה זאת הייתה.
תשובה: פנה לאגד.
שאלה: הלכות שבת מול כיבוד הורים: הוריי הם דתיים שומרי שבת אך ישנם לא מעט מקרים שבהם הם לא מקפידים תמיד על ההלכה בצורה הנכונה. למשל: אם שכחו לכבות את האור במקרר וגילו את זה תוך כדי- שבת, הבעיה "תיפתר" בסגירת הדלת. בדברים שלא נוגעים למשפחתי באופן ישיר אני משתדל לא להעיר ואני מנסה בכל כוחי, דרך דוגמא אישית ולדעתי גם בדרך נעימה, לנסות להעלות את הרמה של שמירת וההקפדה בהלכות השבת. השאלה עד כמה, מה הגבול? כי לפעמים זה יכול להתפתח לסוג של "עימות וויכוח". לדוגמא: 1. הנחת אוכל מבושל כל צורכו בתנור אפיה חשמלי בתוך שבת (מחזי כמבשל). 2. מקלחת לנכד (הבן שלי) בשבת שאין צורךהכרחי, לא לדעת אמא שלי (כשיש דוד-שמש שישנם מקילים). האם יש מקום להעמיד דבר מול דבר - מצוות כיבוד אב ואם מדאורייתא מול הלכות ספק רבנן שיש מקום להקל (ברור שלא מול הלכה מדרבנן ומדאורייתא) מה הקו שצריך להנחות אותי?
תשובה: אתה נוהג בצורה נכונה ומוטב להמנע מלהכנס לוויכוח ועימותים. אין להעיר על דברים ששנויים במחלוקת כמו דוד שמש. וגם על איסורים אחרים עדיף להציע פתרונות מאשר להעיר יש להניח שבמשך הזמן הדברים יתוקנו באופן טבעי על ידי הדוגמה האישית שלך.
שאלה: למה להשאר בארץ?: זה לא שאני מתכוון לעזוב את הארץ אבל יש לי שאלה למה כל כך טוב לנו בארץ הזאתי? מחירים יקרים מס גבוה אין כזה קשר לאדמה שמהו יבוא וינשק אותה אז באמת למה אנשים לא עוזובים את הארץ לחוץ לארץ, חילונים וכו?
תשובה: זה לא עניין של טוב או לא טוב, זה משום מצווה. כמו שיוצאים לסוכה בסוכות בגלל הציווי האלוקי ולא בגלל שנוח לנו. האם התורה קבעה לנו מקום מגורים? הרמב"ן אומר במצוות עשה ד, שהמקום הקבוע של אדם מישראל זה בארץ הזאת שהובטחה לאבותינו. ומצווה לגור בארץ אלא אם כן לא יכול, כגון: שימות ברעב, אבל באופן נורמלי זה מקום מגורי היהודי, כמו שמצווה בסוכות, ויעשה כל מה שיוכל כדי שיוכל לגור בה   ויבנה ויפתח כדי שתהיה לו פרנסה בה.
שאלה: נזק לחבר בטעות בדרך הרבים: אני הולך בישיבה בין קרוונים ואני עובר ליד אופניים והחולצה שלי נתפסת באופניים הם נופלות ונשבר חלק לא יקר. זה מקום שעוברים אנשים וגם שמים אופניים. זה חבר שלי והוא גילה שאני שברתי לו, אני חייב לתקן לו אותם?
תשובה: על פי הדין אדם מחויב גם על נזק שעשה בטעות, כמאמר ח "אדם מועד לעולם" (משנה ב"ק ב,ו). בפרט אם מדובר במקום שהמנהג להשאיר בו אופניים והם הונחו שם בהיתר. אלא שאף אם מדובר במקום שלא רגילים להניח שם אופניים נראה לומר, שהמזיק חייב כשהחולצה נתפסת באופניים כיון שלא שייכת הסברה "שאין דרכן של בני אדם להתבונן בדרכים" (ב"ק כז:). נמצא אם כן שיש עליך חיוב לתקן את הנזק. אם אינך מסוגל לטפל בתיקון הנזק בעצמך, עליך לשלם לו על התיקון. נוסיף שאם המזיק הוא קטן הוא באופן כללי פטור מת הנזק, אלא שלעיתים בהתאם לנסיבות מחייבים את הקטן מדין חינוך. הרב ינון זמיר
שאלה: סיכון חיילים לצורך מציאת שרידי גופות: אני חניך בקורס מכי"ם, וכעת אני מכין שיעור על "אסון הנגמשי"ם" שהתרחש לפני מספר שנים, כזכור, באסון התפוצץ לגמרי נגמ"ש עם לוחמים ב"ציר פילדלפי", בשטח נשארו שרידי גופות הלוחמים וצה"ל פתח במבצע לאיסוף רקמות ע"מ שיהיה מה לקבור. בעולם פורסמו תמונות חיילי צה"ל על ארבע סורקים אחרי שרידי הגופות, ובארץ התנהל ויכוח סביב הסיכון שבדבר (היה מדובר במבצע צבאי גדול שמהלכו נהרגו 2 חיילים שאיבטחו את הסריקות) מה דעת ההלכה בנושא? סיכון חיילים כה רבים ע"מ למצוא שרידי גופות וע"מ שיהיו מספיק רקמות לצורך קבורה?
תשובה: אין היתר להסתכן ואף לא ליצור חשש של סיכון (כגון: שחרור מחבלים) לשם הבאת חללי צה"ל לקבורה. בספר שלי העומד לצאת לאור יש התיחסות לאותו אירוע נורא ואני מעיר שם על בעיית הסיכון המיותר.
שאלה: נישואי כהן: א) האם האיסור לכהן לשאת חללה זה רק לדור ראשון, כלומר לבת של כהן שנשא גרושה וכדו, או שגם לדורות הבאים של כהן שחילל זרעו: נכדים, נינים וכו? ב) האם זה נכון שיש משפחות שמוחזקות של כהנים חללים, כגון: אזולאי וחדד? ומה הדין של כהן לגבי נישואים עם צאצאית של משפחה זו? ג) האם מותר לכהן לשאת גיורת? ד) האם מותר לכהן לשאת מישהי שחזרה בתשובה ולא שמרה על ענייני אישות?
תשובה: א. חללה לכהן אסורה לעולם. אם החללה נישאה לישראל   ממילא הילדים הולכים אחרי האב ואינם חללים. ב. אינני יודע. צריך להיות מאוד זהיר בדבר כזה. אי אפשר להוציא סתם לעז בלי לבדוק מה המסורת ומה העדות אומרות. לכן כהן שרוצה להתחתן איתם   עליו לבדוק אם יש בסיס לדבר או שאלו סתם רינונים ברחוב. ג. אסור לכהן לשאת גיורת. ד. אם היא חיה חיי אישות עם גוי היא פסולה לכהן. אבל אם היא חיה בהפקרות וחטאה עם יהודים, לא נפסלה בכך ליהודים.
שאלה: כפית חלבית בשתיה חמה: מה הדין אם עירבבתי שתיה חמה עם כפית חלבית בכוס פרווה ואני בשרי, אני יכול לשתות מהמשקה, ומה הדין לגבי הכוס?
תשובה: אתה יכול לשתות והכוס נשארה כפי שהייתה.
שאלה: להתרחק מבנות: אני בתנועת נוער נפרדת בפעולות (עזרא) אבל באותו מבנה. אנחנו לא מדברים עם הבנות בכלל. אני דיברתי עם אחת הבנות מהגיל שלי דרך המחשב והבנתי שזה לא ראוי אז אמרתי לא שזה לא טוב לדבר עם בנים בנות סתם ואני כבר לא מדבר איתה. דיברתי איתה בערך 7 ימים. עכשיו וגם לפני זה אני מסתכל על הבנות במסדר וכו, לא מדבר רק מסתכל, וזה מפריע לי. אני לא יכול בלי הסניף בגלל שאני לומד הרבה דברים בפעולות וכו. אני רוצה דרך שתגיד לי איך לחשוב שהם לא קיימות בכלל ואז אני לא הסתכל אליהם?
תשובה: אין דרך לחשוב שהם לא קיימות. יש דרך לשמור את העיניים, להתרגל לא להסתכל לכיוון הבנות. אם מסתכלים לכיוון אזי לא להסתכל עליהם באופן פרטני. בעולם הזה אנו לא יכולים לברוח, אנו חיים בעולם שיש בו גם בנות. העיקר שלא ליצור בגיל צעיר קשר אישי עם אחת מן הבנות. כשיש בנות באזור תתרגל להתמקד במבט על הבנים או על דבר אחר.
שאלה: קבלן שמתחרה בקבלן: כעצמאי אני עובד עם חברה גדולה שלה מספר מחלקות. פנו אלי ממחלקה שאינני עובד איתה בבקשה לתת הצעת מחיר לעבודה שוטפת איתם שכרגע מבצע יהודי שהם לא מרוצים ממנו בגלל סיבות מקצועיות. האם אני יכול לתת הצעת מחיר ולהתחיל לעבוד איתם כשאני יודע שרוב הסיכויים שהם יקבלו את הצעת המחיר (לא בגלל שהיא זולה יותר אלא בגלל שהם רוצים לעבוד איתי) ואז הוא יפסיק לעבוד איתם במחלקה זו ואז כמחצית מהכנסתו החודשית מהחברה הזו תרד?
תשובה: בגמרא מופיע איסור לשכנע בעל בית להעסיק אדם במקום אדם אחר העובד אצלו כבר, איסור זה נכלל בדין "עני המהפך בחררה" עיין קידושין נט' א'. אולם התוספות שם כותבים שאם בעל הבית מבקש למצוא עובד אחר אין בכך איסור. ממילא במקרה שלך בו המחלקה מבקשת ממך לעבוד איתם אין איסור בדבר, על אף שהשני יפסיד את העבודה אצלם. לסיום נצטט את דברי התוספות הנ"ל העוסק בהעסקת מלמד (מורה): ומכאן נראה למהר"ר יצחק שאסור למלמד להשכיר עצמו לבעל הבית שיש לו מלמד אחר בביתו כל זמן שהמלמד בביתו שמאחר שהוא שכיר שם ילך המלמד במקום אחר להשתכר שם אם לא שיאמר בעה"ב דאין רצונו לעכב המלמד שלו. הרב חננאל פאטשינו.
שאלה: דין מתנה מחבר לאחר שנפרדנו: קיבלתי מתנה (צמיד מזהב) מחבר שהיה מועמד לשידוך. לאחר זמן מה, השידוך לא צלח. האם יש עניין של קניין? האם צריכה אני להחזיר לו את המתנה?
תשובה: נוהגים להחזיר מתנות.
שאלה: להנות מהירח בקידוש לבנה: משנ"ב סימן תכ"ו ס"ק ג : "אם נתכסה בעבים אם העב דק וקלוש שנראית הלבנה ממנו ונהנה בה מברך" - כיצד ניתן להגדיר "נהנה" בזמננו שיש תאורה בחוץ, וממילא היוצא להלכה?
תשובה: אם ללא התאורה היה ניתן להנות מאורו הקלוש של הירח.
שאלה: תיכנון המשך החיים בזמן הישיבה: אני לומד בישיבה בשיעור א ויש לי מספר חילוקי דעות עם הורי שלוחצים על להתחיל לתכנן את המשך החיים בזמן הישיבה (לעשות פסיכומטרי.) וגם להתגייס לאחר סוף שיעור ב למסלול ע במכון לב. ההורים שלי דואגים לעתיד הכלכלי שלי וגם למציאת שידוך בגיל צעיר. אני מרגיש שרק התחלתי לבנות את "העולם הרוחני שלי" ומעוניין לדחות את מועד הפסיכומטרי וכל ההתעסקות בנושא לשנה הרביעית בישיבה ולאחר מכן להתגייס לע במכון לב. מה הרב רואה לנכון? יש לציין שדעת הרב חשובה גם להוריי.
תשובה: אין מצות כיבוד אב ואם במקום שהדבר מפריע ללימוד תורה. אולם יש לעשות זאת בעדינות ובכבוד, סוף סוף הם דורשים את טובתך לדעתם, גם אם היא טעות.
שאלה: זמן ת תרומות לבית הכנסת : למה הכוונה שנודר נדר לא יאחר לשלמו? האם שאני מתנדב לבית הכנסת עליות פתיחת היכל ס"ת אני מחוייב להביא את הכסף מיד אחרי שבת או שאפשר להמתין בערך חודש עד שהסכום יהיה גדול?
תשובה: שם מדובר לעניין רגלים, שלא לאחר שלושה רגלים, אבל צדקה באמת מוזכר לתת תכף. לבית כנסת יש לך זמן לפחות עד הרגל הבא.
שאלה: סעודה שאינה מספקת?: כל שבוע אני משתדלת לעזור כמה שעות אצל משפחה. שני בני הזוג עובדים, הבעל אברך. נראה שיש להם הוצאות רבות (חינוך וכו ) והם חיים בצמצום גדול. באתי כדי לעזור בהתנדבות, אבל באופן רשמי סוכם כביכול שהיא תשלם לי, דבר שקרה בערך פעמיים. הייתי שם גם בזמן ארוחות, והיא "מרוקאית" כזאת, אז היא הציעה גם לי ואכלתי. במשך הזמן הגענו כנראה ל"הסכם" בלי מלים שבכל פעם שאני מגיעה היא מציעה לי ארוחה ואני אוכלת. הסכמתי לאכול כי היא ממש הציעה, וגם כדי שיהיה לה נעים, כאמור היא לא משלמת לי, ואני מודה שזה בהחלט טוב לי, ארוחה קבועה ומסודרת, אוכל חם וביתי (כמובן לא מעדנים). עם הזמן אני שמה לב יותר לצמצום שהם חיים בו, והתחלתי לתהות אם אני לא אוכלת מסעודה שאינה מספקת לבעליה. מה לעשות?
תשובה: אם העזרה שאת עוזרת למשפחה גדולה ולעומת זה הארוחה שאת אוכלת היא צנועה ולא מופרזת את יכולה להמשיך לאכול. כך יהיה נעים להם לקבל את עזרתך.
שאלה: קדושתה של הציצית: רציתי לברר כמה עניינים במצות הציצית: 1. האם מותר, בעת הישיבה, לשבת על כנפות הציצית הטלית והבד שלה? האם צריך לחשוש לביזוי הציצית? 2. מהו הטעם לנוהגים להצמיד את כנפות הציצית לחגורה, והאם צריך לנהוג כך?
תשובה: 1. מותר. 2. אין חובה להצמיד את הציצית לחגורה דוקא אלא רק שיהיו מונחים בצורה ראויה ומכובדת.
שאלה: הזמן שבין אכילת עוף ובשר לחלב: כמה זמן יש לחכות מאכילת עוף לאכילת חלב? וכמה זמן יש לחכות מאכילת בשר לחלב?
תשובה: בשני המקרים יש לחכות אותו דבר. לרוב המנהגים שש שעות וליוצאי אשכנז שלוש שעות.
שאלה: לשכנע את בעלי הנחת תפילין: בעלי אינו מעוניין להניח תפילין. זה מאוד מפריע לי ומציק. אני מנסה לשכנע אותו ואומרת לו שבשל כך באות עלינו צרות, אך ללא הועיל. הוא כל הזמן אומר שנמאס לו שאני אומרת לו את זה. מה אני יכולה לעשות
תשובה: לא נראה לי שבהערות ישירות תבני את בעלך. את יכולה לומר לו מידי פעם שאם הוא רוצה לשמח אותך אזי הנחת התפילין שלו מאד חשובה לך. אם את מדברת על הרצונות שלך הוא עלול להתגייס לזה ולתת לך את מה שאת רוצה. אם את מדברת עליו ושופטת אותו ואומרת לו שהוא לא ר וכו' התגובה הטבעית תהיה התגוננות מצידו. את צריכה להבין שמה שהוא לא מניח תפילין זהו סימפטום לכל היחס שלו לתורה ואמונה. לכן נראה שהתיקון לא תלוי בתפילין. התיקון תלוי באמונה שלו. האמונה שלו יכולה להתפתח בעיקר על ידי שיעורים ולימוד. תבקשי ממנו שילך לשמוע שיעור כפי בחירתו. המאור שבתורה הוא זה שיכול להחזיר את כולנו בתשובה.
שאלה: שימוש מחשב בשבת: מה האיסור להשתמש במחשב בשבת?
תשובה: בשימוש במחשב יש כמה איסורים. ראשית יש איסור בהפעלתו כמו בהפעלת כל מכשיר חשמלי. אולם גם אם המחשב פועל כבר מבעוד יום, יש איסור להקליד אותיות על המסך, מפני שיש בזה איסור תורה של מלאכת כותב לפי חלק מהפוסקים, מפני שכתב זה ראוי להתקיים למשך ימים רבים, כל זמן שהמחשב דולק. יש מן הפוסקים הסוברים שכתיבה במחשב זהו איסור דרבנן בלבד, מפני שההקלדה מבצעת "ירי" של אלקטרונים על חומר זרחני המרוח על המסך מבפנים ומאיר בצורה של אותיות. לאור זאת יובן מדוע גם ללא הקלדת אותיות ישירה אלא בשימוש בעכבר להעלאת דפי אינטרנט יש איסור, מפני שבהקלקה על המסך יוצרים דף אינטרנט וזו צורה של ציור הנעשית בהוראתי, כמעט כמו בהקלדה. (מקורות: שו"ע או"ח סי' שמ סע' ד ובמשנ"ב שם ס"ק כב, משנת אברהם ח"ד או"ח סי' שמ ס"ד סק"א, פסקי תשובות סי' שמ אות יב) הרב אלחנן לוין
שאלה: דג שנחתך בכלים בשריים לפני בישולו: דג סלמון קפוא נחתך לפרוסות ע"י הקצב בסכין ועל המשטח המשמשים לחיתוך בשר. האם מותר לאכול דג זה לאחר בישולו בארוחה חלבית תוך שימוש בכלים חלביים?
תשובה: לעניות דעתי מותר לאכול דגים אלו בחלב ולא שייך לומר בזה דוחקא דסכינא, כיון שאינו חריף.
שאלה: ניקוי חולצה בשבת - מגבונים לחים: במהלך ארוחת שבת קרה והחולצה התלכלכה מהאוכל או מהעוגה. מה הדרך הנכונה והמותרת לנקות את הלכלוך? האם אפשר להשתמש במגבון לח כדי להסיר את הלכלוך או לשטוף את המקום או לשים טלק כדי שהשומן לא ישאר בחולצה וישאיר כתם?
תשובה: ליבון אסור בשבת והוא אב מלאכה לכן איני רואה מקום להתיר שימוש במגבונים לחים ע"מ להסיר את הכתם כיון שגם בזה יש איסור ליבון.
שאלה: טעות בתאריך הרשום על המצבה: אימי, נקברה יום לאחר פטירתה. עקב טעות ובלבול נחקק על גבי המצבה תאריך הקבורה(יום לאחר פטירתה) ולא תאריך הפטירה (שהיה יום קודם). האם יש לדבר משמעות, והאם ישנו צורך לשנות זאת על גבי המצבה?
תשובה: יום הפטירה הוא הקובע, לכן ראוי לשנות את הכתוב על המצבה. אם הדבר לא ניתן אין זה מעכב בתנאי שהמשפחה תמיד תיזכור את יום הפטירה.
שאלה: מחלוקת ואבלות בשלושים : שאלתי מורכבת וע"כ אבקש את סבלנותך לאורך השאלה: אבי עליו ה נפטר ב-י"ח בניסן השנה, מפאת חול המועד ביצענו קריעה ביום הקבורה (שהוא יום המיתה) והתחלנו את השבעה במוצאי חג שני של פסח. כעת יש בידינו שני פסקי הלכה של רבנים מכובדים וגדולים מאוד: האחד אומר כי יום השלושים נספר מיום הקבורה מיתה והשני אומר שיום השלושים נספר מיום תחילת השבעה. מה עלינו לעשות במחלוקת זו, ומה הדין וסיבתו?
תשובה: השלושים נספרים מיום הפטירה.
שאלה: קשר עם פרוד - האם פסול עפ"י ההלכה?: אני גרושה. הוא לפני גירושין. עזב את הבית שלו לפני כשנה וההליכים הרשמיים ברבנות עומדים להסתיים בקרוב מאוד (הסכם הגירושין חתום בבית הדין לענייני משפחה). אנחנו ביחד מזה כחצי שנה. האם הקשר בינינו פסול לפי ההלכה? האם יש כאן עניין של ניאוף מצידי או מצידו? במידה וכן, מה אפשר לעשות על מנת לתקן זאת? שנינו רוצים להמשיך את הקשר בינינו מאוד ולהקים בית בישראל, ב"ה.
תשובה: הקשר ביניכם כיום, כל עוד האיש לא התגרש, אינו ראוי. אך אין אתם אסורים זה לזה ותוכלו להנשא על פי ההלכה.
שאלה: ישיבה לאופי ורגש פנימי : לכבוד הרב. רציתי לשאול שאלה שמאוד מפריעה לי בנוגע להחלטתי על שנה הבאה וכתוצאה מזה על חיי. אני נער בישיבה תיכונית, שמיניסט. בדקתי ב"ה כמה ישיבות לקראת שנה הבאה ופיתחתי לעצמי מין תזה כזאת ובה אמרתי לעצמי שבישיבה שאני אבחר אני אצטרך לאהוב מבפנים כמו אהבה ממבט ראשון. ביססתי את זה על פי הרגשה וע"פ מה ששמעתי מרב אחד באחת הישיבות שבדקתי, שאמר שהייתה לו התאהבות כזו באותה ישיבה וב"ה הוא שם כבר 25 שנה לערך ומלמד שם. טוב אחרי הקדמה זו נעבור לעניין. באחת הישיבות שהייתי הרגשתי כך לעומת שאר הישיבות שלא ממש. הבעיה שהישיבה ההיא, ע"פ דברי הר"מ שלי (שלמד שם), לא מתאימה לאופי שלי כי אני צריך ישיבה ש"תחזיק" אותי והיא ישיבה שאתה צריך משמעת עצמית גבוהה בכדי להצליח שם. שאר הישיבות היו נחמדות מאוד בדברים כאלו ואחרים, אבל חוץ מהרבנים באחת הישיבות שמאוד אהבתי, היא עדיפה על כולם. אז שאלותיי הן: האם יש מושג כזה של אהבה פנימית שכזו בבחירת ישיבה? והאם עליי לבחור בישיבה שלא אהבתי כי היא יותר מתאימה לי מבחינת אופי? אציין שרה"י שלי כמה פעמים אמר לי שאני מתאים לישיבה שהזכרתי בתור האהבה הפנימית, זו שלא מתאימה לאופי שלי. מאוד ומצטער על השאלה הארוכה.
תשובה: צריך לאהוב את הישיבה לא רק במבט ראשון אלא גם במבט שני גם אחרי שנה ושנתיים. על כן יש מקום להביא בחשבון גם את דעתו של הרב שמכיר אותך. ואולם אם ראש הישיבה סבור אחרת מהרב שלך יש גם להביא בחשבון את דעתו וגם יש לתת משקל כבד למקום שהרבנים מצאו כן בעיניך. מסקנה: אין ללכת למקום שאתה לא אוהב כלל. יש ללכת למקום שבו תוכל לעלות בתורה ויראה ביותר ושתרגיש בו טוב. חזק ואמץ וד' ינחה אותך בהחלטה נכונה.
שאלה: חשש צניעות בסרטים: האם יש איסור לראות סרט מחשש שמא יש בו דברים לא צנועים וכדומה או שמא די בדילוג על דברים אלה כאשר הם מגיעים על אף הידיעה שכשיגיעו אראה מהם קצת עד שאדלג?
תשובה: יש להמנע מראיית סרט שיתכן ויראו בו דברים לא צנועים ולא לסמוך על דילוגים שלא תמיד אפשר לגבור על היצר בזה ואין אפוטרופוס לעריות.
שאלה: לגרום לזבובים בשבת להתעלף: יש לנו בבית המון זבובים בשבת. זה נורא פוגע בעונג שבת. האם יש אפשרות לתת לזבובים מכות שיעלפו אותם והם בוודאות לא ימותו אלא רק לא יוכלו לעוף?
תשובה: אם בודאות לא ימותו לעניות דעתי מותר, אך טוב להניח בחדר מע"ש מכשיר המרחיק זבובים ויתושים.
שאלה: שאלה של ילד באמונה: אנחנו משפחה דתית. בני בן 6 שואל שאלה שאין לי עליה תשובה. שאלתו: איך נברא אלוהים? זה מאוד חשוב לילד לדעת.
תשובה: התשובה, שהקב"ה היה תמיד והוא ברא את הכל. הילד יקבל את התשובה כמו שהיא.
שאלה: זמן הדלקת נרות יום טוב: בבית הורי מדליקים נרות יו"ט לפני הסעודה, האם כך גם אני צריך לנהוג או שמא צריך להדליק לפני כניסת החג?
תשובה: זה לא מחייב אותך, אתה יכול להדליק קודם. עדיף להדליק קודם ולהוסיף מחול אל הקודש.
שאלה: הפרדת הסוגר מהפקק לפני שבת: א. האם הפרדת הסוגר מהפקק לפני שבת (ע"י סכין) ללא פתיחת הפקק (כדי לא לפגום במשקה - כגון, משקה מוגז) מועיל כתיקון כלי? ב. אם לא פתחתי לפני שבת האם אני צריך לעשות חור כדי לפגום בפקק או לא?
תשובה: זו שאלה גדולה שנשאלה אצל גדולי הפוסקים, האם בשבת יהיה מותר לשחרר פקק שיש לו למטה סוגר ביטחון. לכתחילה צריך להכין את הבקבוק לפני שבת, כי יש דעה שבזה שמשחררים את הסוגר מלמטה, כאילו יוצרים פקק עליון. אחרים חולקים, הם אומרים שהפקק הרי הוא פקק גם קודם, אלא לצורך ביטחון הוסיפו משהו ולא שהפתיחה יוצרת אותו. אם אין אפשרות, אפשר לפתוח את הבקבוק בשבת, סומכים על הפוסקים שזה לא נקרא יצירת כלי, בייחוד בקבוק ששותים את כולו ותכף זורקים, שהיום זה מעין שימוש חד פעמי. אני לא חושב שיש הבדל בין פקק מפח או מפלסטיק.
שאלה: קריאת תהילים באבלות: אני נוהגת לקרוא תהילים עם חברות ביום שבת כבר מס שנים בבית של החברה. האם מותר לי להמשיך בשנת האבל על אבי (אחרי ה- 30)?
תשובה: בהחלט. רצוי אולי להוסיף עוד פרק או לימוד קצר לעלוי נשמת אביך. בשורות טובות.
שאלה: שינה עם הראש לכיוון הדלת: האם יש בעיה הלכתית או מנהג מקובל בעם ישראל שלא לישון עם הראש לכיוון הדלת?
תשובה: כך הוא המנהג.
שאלה: הסכם ממון לפני נישואין: אני שואל שאלה בשביל חבר (לא בשבילי): יש לי 3.5 מיליון דולר, אני מתחתן וחושש שהמיועדת רוצה אותי בשביל ממון. אני עושה איתה הסכם שאם נתגרש היא לעולם! לא תקבל יותר מ5 מהנכסים מטלטלין ממון או כל דבר שהוא שווה משהו מההון שלי (ושלה!) כל החיים, גם אם יהיה לנו ילדים. האם זה ברוח ההלכה מותר אסור? מותר לציין שנשים לא אוהבות את ההסכם הנ"ל והוא מוריד מכבוד האישה אמינותה משפיל ביטחון עצמי שלה ונותן הרגשה של צוואה לזוג צעיר וחבל, אך יש כאלו שמצבם מחייב לחץ מצד הורים וכל מיני נסיבות. אך אני מעוניין לדעת את החוק היבש, ההילכתי, בנושא הזה. אשמח אם תפרסמו את השאלה כי יש הרבה ששואלים אותה. מותר לציין שההסכם הנ"ל נפוץ בקרב אחינו החילונים. נ.ב אני בגיל 26 שנים
תשובה: אין מניעה הלכתית לערוך הסכם ממון לפני הנישואין בתנאי שייעשה כהלכה. יש לפנות לדיין מומחה שיערוך הסכם בר תוקף (למשל, בהסכם שהצעת יש פרט בעייתי של אחוז מסויים מהרכוש שיצטבר צריך לברר את תוקפו של סעיף כזה. עדיף להגדיר סכום מסוים) הבעיה היא בעיקר במערכת היחסים כפי שציינת, ולכן צריך לשקול בזהירות ובאחריות צעד כזה. במקרה שאחד מהצדדים מכניס סכום גבוה מאוד לעומת בן הזוג יש הצדקה מלאה להסכם ממון ואפשר להסביר זאת בלחץ ההורים וכדו' ולא בגלל חשד שמא נתנה עיניה בממון.
שאלה: בניה על בית כנסת: משנת 1948 חולק מבנה חד קומתי חלקו לבית כנסת וחלקו השני למגורים. 1. האם מותר למכור את גג בית הכנסת על מנת לבנות עליו מבנה מגורים או אחר? 2. האם בחלקו השני של המבנה מותר לבנות מבנה שיהא גבוה מבית הכנסת? 3. האם מותר למכור את הגג לאדם שהוא אח של חבר וועד או קרוב משפחה של חבר וועד?
תשובה: 1. אין לבנות דירת מגורים מעל ביהכנ"ס. 2. בחלק השני מותר לבנות. אומנם ביהכנ"ס לא יהיה גבוה אך בימינו שבונים בתים אין להעלות על הדעת שביהכנ"ס צריך להיות בקומת הגג דווקא כי הדבר יעכב את המתפללים או את חלקם מלהגיע אליו בקלות בפרט שיש הנמנעים מלעלות במעלית בשבת (למרות שהדבר מותר אם נעשה כהלכה). אפשר לעשות משהו גבוה מעל ביהכנ"ס שיציין שזהו ביכנ"ס או הסברה דתית כלשהי ובכך נצא יד"ח הגבהת ביהכנ"ס. 3. אין להעדיף קרובים בבית כנסת אלא לעשות מכרז פתוח.
שאלה: שבת וחילונים: הבן רוצה לבוא לארוחת שישי בלבד אבל אבי המשפחה מסרב מפאת חילול השבת. עקב כך הבן לא מגיע כלל לשבתות. האם ניתן לאפשר לבן לבוא לארוחת שישי בלבד או לא? האם ניתן להזמינו בידיעה שיסע אחרי הארוחה ויחלל את השבת? האם זה בגדר מסייע ביד עוברי עבירה או "לפני עיוור אל תיתן מכשול"?
תשובה: הזמנה מפורשת שיש בה חילול שבת היא "לפני עיור" האסור מהתורה. מדוע אי אפשר להזמינו לשבת שלמה?
שאלה: מציאת מזוזה על משקוף: אבי מצא משקוף ועליו מזוזה שמישהו זרק לרחוב. אמי הורידה את המזוזה. האם מותר להשתמש במזוזה? אם לא, מה צריך לעשות בה?
תשובה: מחשש שבעל המזוזה איבד אותה ננהג בה כדין אבידה. אם אין בה סימנים אתם יכולים ליטול את המזוזה לעצמכם. אם יש בה סימנים, צריך להכריז באזור בו היא נמצאה לפרק זמן סביר (כמה שבועות). במידה ולא יגיע הבעלים לדרוש את אבידתו, אתם יכולים ליטול לעצמכם את המזוזה לאחר שתשומו את ערכה ותכתבו לעצמכם בפנקס את הסימנים שיש בה וערכה כפי ששמתם אותו. ואם יבוא הבעלים לאחר זמן ויוכיח שהמזוזה שלו תשיבו לו את ערכה. בכל אופן, יש לבדוק את המזוזה לפני קביעתה בפתח כל שהוא. הרב מיכאל יומטוביאן
שאלה: ברכה על כוס מים: האם נכון הדבר שכאשר אני שותה כוס מים הברכה היא "שהכול", ואם שתיתי את כוס המים בלגימה אחד אני מברך בסוף הלגימה "בורא נפשות"? ואם כן, מאיפה זה לקוח? ולמה?
תשובה: כמו כל דבר אוכל שמברכים לפני האכילה כך גם על שתיה יש לברך "שהכל" לפני השתייה. אם אדם שתה רביעית מים בכדי זמן של שתיית רביעית (בין 86 סמ"ק ל150 סמ"ק), כלומר: שתייה רצופה של שיעור זה, צריך לברך לאחר שתייתו "בורא נפשות". המקור במשנה במסכת ברכות דף מד עמוד א. ועיין בגמרא דף מה עמוד א וברש"י האחרון לפני המשנה שם. וכן פסק בשולחן ערוך, אורח חיים, סימן רד, סעיף ז. ולגבי השיעור בסימן רי, סעיף א ובמשנה ברורה שם.
שאלה: מכנסיים רחבות לבנות: ברצוני לשאול את הרב לגבי מכנסיים רחבות לבנות: האם מכנסיים אשר נועדו לבנות (נתפרו בשביל בנות, הכוונה שזה לא בגדי גבר)- מכנסיים רחבות שלא רואים בהם צורת הגוף - מותר ללבוש אותם? חשוב לי לציין שאני גרה ביישוב שבו נשים כן הולכות עם מכנסיים, ז"א זה לא חריג ללבוש מכנסיים רחבות ולא מעיד עלייך משהו חריג. כמובן שיש מקומות מסוימים שאני לובשת רק חצאיות מכיוון שאני יודעת שאלה אנשים עם גישה שונה (הכוונה גם למקומות חילונים שבהם זה מין להוות דוגמא וגם למקומות דתיים מאוד). אני שואלת את השאלה מכיוון שזה באמת חשוב לי לדעת מה דעת ההלכה בכך, ולא לעשות את זה על דעת עצמי ומה שנראה לי.השאלה נשאלת מכיוון שהרבה יותר נוח וצנוע בעיני מבחינת ישיבה והליכה להיות עם מכנסיים רחבות מאשר עם חצאיות.
תשובה: כל העניין הזה שבנות לובשות מכנסים, לעניות דעתי הוא לא לרוחה של היהדות. צריכים להקפיד על גדרי צניעות, וכל ההתחכמויות האלה הם אופנות שמנשבות בהם רוחות זרות. אני חושב שכל בחורה שיש בה יראת שמיים לא צריכה להיגרר אחרי הקלות ראש הזאת, ותלך לבושה עם חצאית כמו שמקובל.
שאלה: עירבוב במירון בל"ג בעומר: תכננתי לנסוע השנה בלג בעומר למירון ומספר אנשים העירו לי על כך שיכולה להיות בעיה בגלל העריבוב בין נשים לגברים, האם עליי לבטל את הנסיעה?
תשובה: אפשר לנסוע למירון ולהיות ערים וזהירים שלא להכשל בחוסר צניעות. ולבוא למירון על מנת להתעלות ולא לרדת. ואולם אם הצפיפות כה גדולה עד שאי אפשר כלל להשמר אזי עדיף להמנע מללכת בצפיפות כזו.
שאלה: קידוש לבנה עם תאורת רחוב: שאלה ששאלתי את הרב: משנ"ב סימן תכ"ו ס"ק ג : "אם נתכסה בעבים אם העב דק וקלוש שנראית הלבנה ממנו ונהנה בה מברך" - כיצד ניתן להגדיר "נהנה" בזמננו שיש תאורה בחוץ, וממילא היוצא להלכה? הרב ענה: אם ללא התאורה היה ניתן להנות מאורו הקלוש של הירח. אך שאלתי, במצב נתון שאין באזור מקום ללא תאורה, כיצד ניתן לאמוד זאת, או שמא מספק לדחות את הקידוש לבנה?
תשובה: צריך לשער, לפי גודל הלבנה, כיצד היה נראה אורה ללא התאורה המלאכותית.
שאלה: לעבור מציצית צמר לציצית כותנה: אני נוהג ללכת עם ציצית צמר. ברצוני להתחיל ללכת עם ציצית כותנה בשל ימות הקיץ החמים וכו - האם עליי לעשות התרת נדרים? (למיטב זכרוני, לא אמרתי בפה שאעשה זאת כאשר התחלתי לנהוג כך).
תשובה: אתה לא צריך, שכן יש כאלה שהולכים גם כך וגם כך, אלא אם כן עד עכשיו תמיד הקפדת על צמר, וידעת שזו לא חובה ובכל זאת החמרת על עצמך, במקרה כזה תעשה התרת נדרים בפני שלושה.
שאלה: רבניות: מה דעת כב הרב על האמירות השונות שנשמעות לאחרונה, גם מרבנים שונים שנשים יכולות להיות רב קהילה במקום גברים? איפה כבר עובר הגבול בין הציבור הדתי לאומי לרפורמים בעניין זה?
תשובה: לא שמעתי דבורים כאלה ואיני יודע על מה אתה מדבר. רעיונות באלה לא נשמעים בצבור הדתי לאומי שאני מכיר.